**Dyddiad cyhoeddi:** 13 Rhagfyr 2024

**Cais Rhyddid Gwybodaeth 313/24**

**Rydych chi wedi gofyn y canlynol i ni...**

**Rydyn ni’n teithio o Aberdâr i Gaerdydd, rydyn ni wedi cael gwybod yn ddiweddar na fydd dim cyfleusterau toiled ar y trenau/tramiau newydd, ydy hyn yn wir,**

**YMATEB**

Rydyn ni’n trawsnewid y ffordd mae pobl yn teithio yn llwyr - Mae'r Stadler Class 398 yn drên ysgafn a fydd yn darparu gwasanaeth cyrraedd a mynd, siwrneiau cyflymach a mwy o le.

Mae’n wasanaeth rheilffordd ysgafn sy’n gallu rhedeg ar stryd fel tram, yn ogystal ag ar y rhwydwaith rheilffyrdd, ac ychydig o ddewis sydd yna yn y farchnad cerbydau rheilffyrdd fyd-eang o’r math hwn o dram-trên sydd â thoiledau ynddynt.

Maen nhw’n cael eu hadeiladu i symud cynifer â phosibl o bobl yn gyflym a byddai ychwanegu toiledau ar y trên yn golygu y byddai yna lawer llai o le ar y trenau.

Mae'r math hwn o drên yn cael ei ddefnyddio’n llwyddiannus mewn dinasoedd eraill yn y DU ac nid oes unrhyw system Metro arall yn y DU yn rhedeg y cerbydau trên ysgafn hyn gyda thoiledau ynddynt.

Toiledau

Rydyn ni wrthi’n gosod toiledau cwbl hygyrch newydd sbon ar blatfformau mewn 10 gorsaf ar draws rheilffyrdd Merthyr, Aberdâr a Threherbert, yn ogystal ag yn llwyr adnewyddu nifer o'r cyfleusterau toiledau sydd eisoes i’w cael ar y rhwydwaith.

Bydd camau olaf Metro De Cymru a’r broses o lwyr gyflwyno’r tram-drenau yn darparu 4 trên yr awr i Bontypridd a 12 trên yr awr o Bontypridd i Gaerdydd.

Bydd y cynnydd yn nifer y toiledau ar orsafoedd, ynghyd ag amseroedd teithio byrrach a gwasanaethau amlach yn golygu na fydd 95% o deithwyr byth ymhellach nag 20 munud i ffwrdd oddi wrth doiled.  Bydd toiledau ar agor tan wasanaeth olaf y dydd.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon ar ganlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".